## Pravilnik o kalendaru rada osnovnih škola i o početku i završetku nastave i trajanju odmora učenika srednjih škola u 1996/97. školskoj godini

### NN 32/1996 (26.4.1996.), Pravilnik o kalendaru rada osnovnih škola i o početku i završetku nastave i trajanju odmora učenika srednjih škola u 1996/97. školskoj godini

# **MINISTARSTVO PROSVJETE I ŠPORTA**

Na temelju članka 41. stavak 3. Zakona o osnovnom školstvu ("Narodne
novine", br. 59/90, 27/93. i 7/96) i članka 20, stavak 3. Zakona o srednjem
školstvu ("Narodne novine", br. 19/92, 26/93, 27/93 i 50/95), ministar
prosvjete i športa donosi

## **PRAVILNIK**

### **O KALENDARU RADA OSNOVNIH ŠKOLA I O POČETKU I ZAVRŠETKU NASTAVE I TRAJANJU ODMORA UČENIKA SREDNJIH ŠKOLA U 1996/97. ŠKOLSKOJ GODINI**

Članak 1.

Ovim se Pravilnikom propisuje početak i završetak nastave (nastavne
godine), trajanje obrazovnih razdoblja ili polugodišta (u daljnjem tekstu:
polugodišta), trajanje odmora učenika i broj nastavnih dana u osnovnim
i srednjim školama u 1996/97. školskoj godini.

Članak 2.

Nastavna godina počinje 9. rujna 1996. i završava 14. lipnja 1997. godine,
odnosno 23. svibnja 1997. godine za završne razrede srednje škole.

Nastavna godina se organizira u dva polugodišta.

Prvo polugodište traje od 9. rujna do 23. prosinca 1996. godine a drugo
polugodište od 13. siječnja do 14. lipnja 1997. godine.

Članak 3.

Nastava se organizira i izvodi u 35 petodnevnih nastavnih tjedana i
175 nastavnih dana ili u 35 šestodnevnih nastavnih tjedana i 210 nastavnih
dana, osim za završne razrede srednjih škola za koje se nastava organizira
i izvodi u 32 petodnevna nastavna tjedna i 160 nastavnih dana ili u 32
šestodnevna nastavna tjedna i 192 nastavna dana, što se utvrđuje godišnjim
planom i programom rada škole.

Ako škola ne izvede propisani nastavni plan i program i propisani broj
nastavnih tjedana i nastavnih dana, nastavna se godina može produljiti
i nakon 14. lipnja 1997. godine, temeljem rješenja prosvjetne inspekcije
ili odluke koju donosi županijski ured odnosno Gradski ured Grada Zagreba
nadležan za prosvjetu (u daljnjem tekstu: nadležni ured za prosvjetu),
uz prethodnu suglasnost Ministarstva prosvjete i športa.

Članak 4.

Tijekom 1996/97. školske godine učenici imaju zimski, proljetni i ljetni
odmor.

Zimski odmor traje od 24. prosinca 1996. godine do 11. siječnja 1997.
godine.

Proljetni odmor traje od 27. ožujka do 5. travnja 1997. godine.

Ljetni odmor traje od 16. lipnja do 31. kolovoza 1997. godine osim za
učenike koji polažu razredni, popravni ili završni ispit ili maturu i učenika
koji u to vrijeme imaju praktičnu nastavu ili nastavnu praksu što se utvrđuje
nastavnim planom i programom i godišnjim programom rada škole s time da
ljetni odmor učenika ne može biti kraći od 45 radnih dana.

Članak 5.

U vrijeme nastavnih dana u školi se s učenicima mogu izvoditi samo planirani
oblici redovne nastave, praktične nastave i vježbi, dodatni, dopunski i
produžni oblici nastave, sati razredne zajednice i programi školskih športskih
klubova, pjevačkih zborova i drugih slobodnih aktivnosti koje se organiziraju
i izvode izvan rasporeda nastavnih sati i sati razredne zajednice.

U vrijeme nastave može se organizirati i program proslave dana škole
i dana grada ako je škola odradila taj nastavni dan u skladu s godišnjim
planom i programom rada škole.

U vrijeme nastavne godine mogu se organizirati samo one ekskurzije čije
su zadaće i sadržaji sastavni dio nastavnog plana i programa, i to jednodnevne
po Hrvatskoj uz suglasnost roditelja i odobrenje ravnatelja, a višednevne
uz suglasnost Uprave za školstvo Ministarstva prosvjete i športa.

Članak 6.

Nastava i slobodne aktivnosti u vrijeme nastavnih dana organiziraju
se na način da učeniku ostane dovoljno vremena za samostalno učenje i dnevni
odmor, odnosno tako da učenik može imati tjedno razmjerno raspoređenih
najviše 25 nastavnih sati u razrednoj nastavi osnovne škole, 30 nastavnih
sati u predmetnoj nastavi osnovne škole i 32 nastavna sata u srednjoj školi.

Iznimno, učenik srednje škole u kojoj se veći dio programa izvodi u
obliku vježbi i praktične nastave može imati najviše 36 sati teoretske
i praktične nastave tjedno, odnosno 40 sati u tjednu u kojem se izvodi
samo praktična nastava.

Članak 7.

U posebnim okolnostima koje nije bilo moguće predvidjeti i planirati
godišnjim programom rada škole, škola može odstupiti od rokova utvrđenih
ovim Pravilnikom o čemu odlučuje Ministarstvo prosvjete i športa na zahtjev
škole i prijedlog nadležnog ureda za prosvjetu.

Članak 8.

Ovaj Pravilnik stupa na snagu osmog dana od dana objave u "Narodnim
novinama".

Klasa: 602-01/95-01-222

Urbroj: 532-02-02/2-96-02

Zagreb, 20. veljače 1996.

Ministar

**Ljilja Vokić, prof.** v. r.

Pravilnik, NN 32/1996-662